หวยออนไลน์ยังวนในอ่าง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังยื้อออกลอตโต้ หลังดีเอสไอยันการประมูลของล็อกซเล่ย์ จีเทคฯ ไม่มีฮั้ว ประดิษฐ์ ยกเหตุดีเอสไอไม่ส่งผลสอบเป็นทางการ
นายประดิษฐ์ ภัทรประสิทธิ์ รมช.คลัง เปิดเผยว่า ขณะนี้ยังไม่ได้รับหนังสือแจ้งจากกรมสอบสวนคดีพิเศษ (ดีเอสไอ) กรณีที่ไม่รับคดีขายสลาก 2 ตัว และ 3 ตัว ด้วยเครื่องขายสลากอัตโนมัติ (หวยออนไลน์) เป็นคดีพิเศษ หลังไม่พบว่ามีการฮั้วประมูลระหว่างบริษัท ล็อกซเล่ย์ จีเทค เทคโนโลยี และสำนักงานสลากกินแบ่งรัฐบาล 
กระทรวงการคลังต้องรอเรื่องดังกล่าวส่งมาก่อน จึงจะพิจารณาว่าจะดำเนินการเรื่องการขายสลากกินแบ่งรัฐบาล 6 ตัว ผ่านเครื่องอัตโนมัติ (ลอตโต้) ได้
“เรื่องการทำหวยออนไลน์ช้า เพราะต้องรอผลจากทางดีเอสไอ หากส่งเรื่องมาทางคลังก็สามารถเดินหน้าโครงการได้ทันที” นายประดิษฐ์ กล่าว 
แหล่งข่าวจากสำนักงานสลากกินแบ่งรัฐบาล เปิดเผยว่า ขณะนี้กำลังมีการพิจารณาว่า หากปรับรูปแบบออกหวยออนไลน์จาก 3 ตัว เป็น 6 ตัว จะต้องมีการแก้ไขสัญญากับบริษัท ล็อกซเล่ย์ จีเทคฯ ใหม่หรือไม่ 
ขณะนี้ในส่วนของสำนักงานสลากฯ ยังไม่มีการดำเนินการใดๆ ในเรื่องนี้ เพราะต้องรอความชัดเจนจากกระทรวงการคลังก่อน อีกทั้งยังมีการเปลี่ยนแปลงประธานคณะกรรมการสลากกินแบ่งรัฐบาล ทำให้ต้องพิจารณาเรื่องนี้ในที่ประชุมบอร์ดอีกครั้ง
แหล่งข่าวเปิดเผยว่า ความล่าช้าของกระทรวงการคลังทำให้ราคาสลากกินแบ่งรัฐบาลในตลาดยังคงสูงถึงคู่ละ 9091 บาท โดยสะท้อนจากราคาขายส่งที่ตลาดแยกคอกวัว แม้ว่าบอร์ดสลากชุดก่อนหน้านี้ จะมีการออกสลากเพิ่มเฉพาะกิจ 6 งวดไปแล้วก็ตาม
อย่างไรก็ตาม เชื่อว่าราคาสลากจะไม่มีทางลงไปที่ระดับราคาปกติได้ นอกจากรัฐบาลจะมีการออกสลากออนไลน์อย่างจริงจัง ซึ่งคาดว่าจะต้องรอหลังการเลือกตั้งใหม่ 
ก่อนหน้านี้ นายอภิสิทธิ์ เวชชาชีวะ นายกรัฐมนตรี ไม่เห็นด้วยที่จะขายหวยเลขท้าย 2 ตัว และ 3 ตัว ด้วยเครื่องออกสลากอัตโนมัติ แต่ไม่ขัดข้องหากสำนักงานสลากฯ จะออกสลาก 6 ตัว รูปแบบเดียวกับสลากกินแบ่งรัฐบาล 
ทั้งนี้ นายกรัฐมนตรีพุ่งเป้าไปที่การขายสลากการกุศลพิเศษ ซึ่งมีการออกคราวละ 1520 งวด เพื่อไม่ให้กระเทือนกับโควตาเดิมของสลากกินแบ่งรัฐบาลที่มีการจัดสรรไปแล้ว
ปัจจุบันมีผู้ค้าสลากออนไลน์ที่ถือเครื่องจำหน่ายสลากอัตโนมัติเดิมอยู่ประมาณ 7,000 เครื่อง จากเป้าหมายที่สำนักงานสลากฯ ต้องการให้มีถึง 1.2 หมื่นเครื่อง